title: Sklep Evropske centralne banke (EU) 2018/228 z dne 13. februarja 2018 o spremembi Sklepa (EU) 2017/936 o imenovanju vodij delovnih enot za sprejetje delegiranih sklepov o sposobnosti in primernosti (ECB/2018/6)

text:
               16.2.2018

               SL

               Uradni list Evropske unije

               L 43/18

         SKLEP EVROPSKE CENTRALNE BANKE (EU) 2018/228
   z dne 13. februarja 2018
   o spremembi Sklepa (EU) 2017/936 o imenovanju vodij delovnih enot za sprejetje delegiranih sklepov o sposobnosti in primernosti (ECB/2018/6)
   IZVRŠILNI ODBOR EVROPSKE CENTRALNE BANKE JE –
   ob upoštevanju Pogodbe o delovanju Evropske unije,
   ob upoštevanju Statuta Evropskega sistema centralnih bank in Evropske centralne banke ter zlasti člena 11.6 Statuta,
   ob upoštevanju Sklepa Evropske centralne banke (EU) 2017/933 z dne 16. novembra 2016 o splošnem okviru za prenos pooblastil za odločanje o pravnih instrumentih v zvezi z nadzorniškimi nalogami (ECB/2016/40) (1) ter zlasti členov 4 in 5 Sklepa,
   ob upoštevanju Sklepa Evropske centralne banke (EU) 2017/935 z dne 16. novembra 2016 o prenosu pooblastila za sprejetje odločitev o sposobnosti in primernosti ter o ocenjevanju izpolnjevanja zahtev glede sposobnosti in primernosti (ECB/2016/42) (2) ter zlasti člena 2 Sklepa,
   ob upoštevanju Sklepa ECB/2004/2 z dne 19. februarja 2004 o sprejetju Poslovnika Evropske centralne banke (3) in zlasti člena 10 Sklepa,
   ob upoštevanju naslednjega:

               (1)

               Sklep Evropske centralne banke (EU) 2017/936 (ECB/2017/16) (4) določa, da delegirane sklepe na podlagi člena 2 Sklepa (EU) 2017/935 (ECB/2016/42) sprejmejo namestnik generalnega direktorja generalnega direktorata Mikrobonitetni nadzor IV, ki je pristojen za odločitve o sposobnosti in primernosti, in drugi vodje delovnih enot.

               (2)

               V bančnem nadzoru ECB je bila 1. februarja 2018 izvedena organizacijska sprememba, ki je obsegala prenos treh oddelkov, vključno z oddelkom Dovoljenja, iz generalnega direktorata Mikrobonitetni nadzor IV v generalni direktorat Sekretariat Nadzornega odbora. Namestnik generalnega direktorja generalnega direktorata Mikrobonitetni nadzor IV ne bo več pristojen za odločitve o sposobnosti in primernosti.

               (3)

               O tem, na katere vodje delovnih enot bi bilo treba prenesti pooblastilo za sprejetje odločitev o sposobnosti in primernosti, je bilo opravljeno posvetovanje s predsednico Nadzornega odbora.

               (4)

               Zato je treba Sklep (EU) 2017/936 (ECB/2017/16) ustrezno spremeniti, da se upošteva prenos pristojnosti za odločitve o sposobnosti in primernosti na generalni direktorat Sekretariat Nadzornega odbora –

         SPREJEL NASLEDNJI SKLEP:
   Člen 1
   Sprememba
   Člen 1 Sklepa (EU) 2017/936 ECB/2017/16 se nadomesti z naslednjim:

      „Člen 1
      Delegirani sklepi o sposobnosti in primernosti
      Delegirane sklepe na podlagi člena 2 Sklepa (EU) 2017/935 (ECB/2016/42) sprejmeta generalni direktor ali namestnik generalnega direktorja generalnega direktorata Sekretariat Nadzornega odbora, ki je pristojen za odločitve o sposobnosti in primernosti, ali v primeru njune odsotnosti vodja oddelka Dovoljenja in eden od naslednjih vodij delovnih enot:

                  (a)

                  generalni direktor generalnega direktorata Mikrobonitetni nadzor I, če nadzor zadevnega nadzorovanega subjekta ali skupine opravlja generalni direktorat Mikrobonitetni nadzor I;

                  (b)

                  generalni direktor generalnega direktorata Mikrobonitetni nadzor II, če nadzor zadevnega nadzorovanega subjekta ali skupine opravlja generalni direktorat Mikrobonitetni nadzor II, ali

                  (c)

                  če je generalni direktor odsoten, njegov namestnik.“

   Člen 2
   Začetek veljavnosti
   Ta sklep začne veljati na dan objave v Uradnem listu Evropske unije.

      V Frankfurtu na Majni, 13. februarja 2018

            Predsednik ECB

         Mario DRAGHI

      (1)  UL L 141, 1.6.2017, str. 14.

      (2)  UL L 141, 1.6.2017, str. 21.

      (3)  UL L 80, 18.3.2004, str. 33.

      (4)  Sklep Evropske centralne banke (EU) 2017/936 z dne 23. maja 2017 o imenovanju vodij delovnih enot za sprejetje delegiranih sklepov o sposobnosti in primernosti (ECB/2017/16) (UL L 141, 1.6.2017, str. 26).


title: Sklep Sveta (SZVP) 2018/224 z dne 15. februarja 2018 o spremembi Sklepa 2011/101/SZVP o omejevalnih ukrepih proti Zimbabveju

text:
               16.2.2018

               SL

               Uradni list Evropske unije

               L 43/12

         SKLEP SVETA (SZVP) 2018/224
   z dne 15. februarja 2018
   o spremembi Sklepa 2011/101/SZVP o omejevalnih ukrepih proti Zimbabveju
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 15. februarja 2011 sprejel Sklep 2011/101/SZVP o omejevalnih ukrepih proti Zimbabveju (1).

               (2)

               Svet je pregledal Sklep 2011/101/SZVP, pri čemer je upošteval razvoj političnih dogodkov v Zimbabveju. Svet meni, da bi bilo treba zaradi obsega in pomena negotovih okoliščin, ki so zaznamovale trenutno tranzicijo po spremembi vodstva decembra 2017, še naprej izvajati omejevalne ukrepe, dokler se okoliščine ne razjasnijo.

               (3)

               Omejevalne ukrepe proti Zimbabveju bi bilo zato treba podaljšati do 20. februarja 2019. Svet bi moral omejevalne ukrepe stalno pregledovati glede na razvoj političnih in varnostnih razmer v Zimbabveju.

               (4)

               Omejevalni ukrepi bi se morali še naprej uporabljati za sedem oseb in en subjekt iz Priloge I k Sklepu 2011/101/SZVP. Začasno prekinitev uporabe omejevalnih ukrepov bi bilo treba podaljšati za pet oseb iz Priloge II k Sklepu 2011/101/SZVP.

               (5)

               Sklep 2011/101/SZVP bi bilo zato treba ustrezno spremeniti –

         SPREJEL NASLEDNJI SKLEP:
   Člen 1
   Člen 10 Sklepa 2011/101/SZVP se nadomesti z naslednjim:

      „Člen 10
      1.   Ta sklep začne veljati na dan sprejetja.
      2.   Ta sklep se uporablja do 20. februarja 2019.
      3.   Uporaba ukrepov iz člena 4(1) ter člena 5(1) in (2), kolikor se nanašajo na osebe iz seznama iz Priloge II, se začasno odloži do 20. februarja 2019.
      4.   Ta sklep se redno pregleduje in če Svet meni, da cilji Sklepa niso bili doseženi, se Sklep po potrebi podaljša ali spremeni.“

   Člen 2
   Ta sklep začne veljati dan po objavi v Uradnem listu Evropske unije.

      V Bruslju, 15. februarja 2018

            Za Svet

            Predsednik

         K. VALCHEV

      (1)  Sklep 2011/101/SZVP z dne 15. februarja 2011 o omejevalnih ukrepih proti Zimbabveju (UL L 42, 16.2.2011, str. 6).